2. ปัจจัยความเสี่ยง

การบริหารความเสี่ยง

บริษัทฯ มุ่งเน้นไปที่ความเสี่ยงด้านกลยุทธ์ ความเสี่ยงด้านปฏิบัติการ
ความเสี่ยงด้านการปฏิบัติตามกฎระเบียบและความเสี่ยงด้านการเงิน
ข้อมูลความเสี่ยงโดยรวมนี้เป็นรายการความเสี่ยงหลักที่บริษัทฯ ได้คาดการณ์
และรับทราบว่าอาจเป็นอุปสรรคต่อการบรรลุเป้าหมายทางกลยุทธ์และการเงินของบริษัทฯ ได้
อาจมีความเสี่ยงบางอย่างซึ่งบริษัทฯ ยังไม่ทราบหรือเป็นความเสี่ยงซึ่งในขณะนี้เชื่อว่าไม่มีนัยสำคัญ
แต่อาจมีผลกระทบอย่างเป็นสาระสำคัญในอนาคตต่อธุรกิจ วัตถุประสงค์ รายได้ เงินได้ สินทรัพย์
สภาพคล่อง หรือทรัพยากรทุนของบริษัทฯ ได้

การบริหารความเสี่ยงเป็นส่วนหนึ่งของกระบวนการวางแผนธุรกิจและการพิจารณาทบทวนแผน
โดยบริษัทฯ
ได้บูรณาการการวิเคราะห์ความเสี่ยงและแผนการควบคุมเข้าไปในการดำเนินงานประจำวัน
ผู้บริหารมีหน้าที่ต้องระบุความเสี่ยงทางธุรกิจที่สำคัญและดำเนินการรับมือกับความเสี่ยงอย่างเหมาะสม

การรับความเสี่ยงเป็นส่วนหนึ่งของการดำเนินธุรกิจ
ดังนั้นกระบวนการบริหารความเสี่ยงจึงช่วยสนับสนุนให้ผู้บริหารจัดการความเสี่ยงให้อยู่ภายใต้การควบคุม
ความเสี่ยงและโอกาสด้านกลยุทธ์อาจมีผลกระทบต่อเป้าหมายในเชิงกลยุทธ์ของบริษัทฯ
ความเสี่ยงด้านปฏิบัติการรวมถึงการเปลี่ยนแปลงที่ไม่คาดหมายในด้านลบอันเป็นผลมาจากกระบวนการกระทำงาน
บุคลากรและระบบภายใน
หรือจากเหตุการณ์ภายนอกซึ่งเชื่อมโยงกับการดำเนินงานจริงของแต่ละธุรกิจ
ส่วนความเสี่ยงด้านการปฏิบัติตามกฎระเบียบครอบคลุมถึงความล้มเหลวที่ไม่คาดหมายในการดำเนินการ
หรือการปฏิบัติตามนโยบาย และขั้นตอนปฏิบัติที่เหมาะสม ในส่วนของความเสี่ยงด้านการเงิน บริษัทฯ
ได้จำแนกออกเป็นความเสี่ยงที่เกี่ยวกับอัตราแลกเปลี่ยนเงินตรา อัตราดอกเบี้ย และคู่สัญญา

ความเสี่ยงด้านกลยุทธ์

บริษัทฯ ดำเนินธุรกิจอยู่ในทุกภูมิภาคทั่วโลก การดำเนินงานของบริษัทฯ
จึงมีความเสี่ยงต่อการเปลี่ยนแปลงทางด้านเศรษฐกิจและการเมืองในประเทศต่างๆ ที่บริษัทฯ
มีการดำเนินธุรกิจอยู่

ตัวอย่างเช่น
อัตราการว่างงานระดับสูงในบางประเทศและเสถียรภาพการเติบโตของเศรษฐกิจจีนซึ่งส่งผลกระทบโดยตรงในหลายธุรกิจปัจจัยอื่นๆ
เช่น ความผันผวนของราคาเชื้อเพลิงและวัตถุดิบ
ตลอดจนความขัดแย้งทางการเมืองทั่วโลกซึ่งรวมถึงภูมิภาคตะวันออกกลางและภูมิภาคอื่นๆ
อาจจะยังคงมีผลกระทบต่อปัจจัยด้านเศรษฐกิจมหภาค
ตลาดทุนและตลาดสินเชื่อระหว่างประเทศต่อไป

บริษัทฯ อาจมีความยากลำบากในการวางแผนและบริหารจัดการการดำเนินงาน
เนื่องจากปัจจัยทางการเมืองที่ไม่เอื้ออำนวย
ซึ่งรวมถึงการเปลี่ยนแปลงทางด้านกฎหมายและกฎระเบียบที่ไม่ได้คาดหมาย เช่น
การควบคุมการทำธุรกรรมเข้าออกของเงินตราต่างประเทศ
กฎระเบียบทางด้านการเดินทะเลที่เพิ่มขึ้น
หรือข้อจำกัดในการส่งผลตอบแทนจากการลงทุนในต่างประเทศ
เนื่องจากตลาดเกิดใหม่เริ่มมีความสำคัญยิ่งขึ้นสำหรับการประกอบการของบริษัทฯ
จึงมีการคาดการณ์ว่าความเสี่ยงดังกล่าวข้างต้นจะเพิ่มขึ้นด้วย
และอาจมีผลกระทบในทางลบต่อฐานะการเงิน และผลการดำเนินงานของบริษัทฯ

บริษัทฯ
บริหารจัดการความเสี่ยงด้วยการพิจารณาทบทวนแผนกลยุทธ์ซึ่งกำหนดขึ้นโดยแต่ละหน่วยธุรกิจเป็นระยะ
การพิจารณาทบทวนดังกล่าวมุ่งเน้นที่การรักษาหรือส่งเสริมความสามารถในการแข่งขัน
การบ่งชี้โอกาสสำหรับการเติบโตเพิ่มเติม
และการตอบสนองการเปลี่ยนแปลงของแนวโน้มทางด้านอุตสาหกรรม กฎระเบียบ
หรือเศรษฐกิจมหภาคซึ่งมีผลกระทบต่อแต่ละธุรกิจ นอกจากการใช้ทักษะความสามารถภายในองค์กร
ผู้บริหารยังปรึกษาหารือกับผู้เชี่ยวชาญทางด้านอุตสาหกรรมและการเงิน
และสื่อสารกับสถาบันและแหล่งอื่นๆ ที่เชื่อถือได้อย่างสม่ำเสมอ
เพื่อตรวจสอบความเชื่อถือได้ของข้อมูล และวิเคราะห์ความแตกต่างระหว่างสมมุติฐานต่างๆ
การพิจารณาทบทวนอย่างต่อเนื่องนี้
ทำให้สามารถดำเนินการแก้ไขได้ล่วงหน้าก่อนที่จะมีการเปลี่ยนแปลงที่สำคัญ
ซึ่งอาจมีผลกระทบต่อผลการดำเนินงานของกลุ่มบริษัทฯ

เนื่องจากธุรกิจของบริษัทฯ จำนวนหนึ่งต้องการเงินลงทุนสูงมาก ดังนั้นเงื่อนเวลา ประเภท
และการกำหนดราคาในการจัดหาเงินลงทุนทั้งในธุรกิจเดิมและกิจกรรมใหม่จึงมีความสำคัญมาก

บริษัทฯ
ได้กำหนดหลักเกณฑ์การลงทุนที่เข้มงวดและปฏิบัติตามอย่างเคร่งครัดเมื่อมีการพิจารณาการลงทุนใหม่
บริษัทฯ มีมาตรการในการลดความเสี่ยงในการตัดสินใจลงทุนให้เหลือน้อยที่สุด
โดยการกำหนดแนวทางการลงทุนอย่างละเอียด
และกำหนดให้มีการพิจารณาและตัดสินใจในการลงทุนอย่างเป็นลำดับจากทุกฝ่ายที่เกี่ยวข้อง

เนื่องจากกลุ่มบริษัทฯ ได้เติบโตขึ้นและได้เพิ่มกิจกรรมทั้งในประเทศและต่างประเทศ
ความซับซ้อนของการดำเนินงาน
และทักษะความสามารถที่จำเป็นสำหรับการบริหารจัดการกิจกรรมดังกล่าวอย่างมีประสิทธิภาพ
จึงได้เพิ่มขึ้นด้วยเช่นกัน

ในขณะนี้ กลุ่มบริษัทฯ มีทั้งบริษัทย่อยซึ่งกลุ่มเป็นผู้ถือหุ้นรายใหญ่ และบริษัทร่วม
โดยบริษัทเหล่านี้จำนวนหนึ่งจดทะเบียนอยู่ในตลาดหลักทรัพย์ในประเทศต่างๆ
นอกจากความเสี่ยงด้านกฎระเบียบและการปฏิบัติตามกฎระเบียบ (ซึ่งจะกล่าวถึงในตอนท้ายนี้)
การเติบโตอย่างต่อเนื่องของกลุ่มทั้งในธุรกิจเดิมและโดยผ่านการลงทุนใหม่ จะก่อให้เกิดความ
ท้าทายอย่างต่อเนื่องในการบริหารจัดการธุรกิจต่างๆ
และการจัดหาบุคลากรซึ่งมีคุณภาพสูงเข้ามาควบคุมดูแล เพื่อที่จะลดความเสี่ยงนี้ บริษัทฯ
ได้ทุ่มเทอย่างมากในการสรรหา ฝึกอบรมและพัฒนาบุคลากร
รวมถึงแผนการรักษาบุคลากรเพื่อตอบสนองความจำเป็นทางด้านบุคลากรตามที่ได้คาดการณ์ไว้

ความเสี่ยงด้านปฏิบัติการ

กลุ่มธุรกิจขนส่ง

ความเสี่ยงที่เกี่ยวกับกลุ่มธุรกิจขนส่ง

บริษัทซึ่งประกอบธุรกิจขนส่งสินค้าแห้งเทกอง ต้องเผชิญกับความเสี่ยงทางด้านภัยพิบัติทางทะเล
อุบัติเหตุที่เกิดจากสภาพแวดล้อมซึ่งส่งผลให้เกิดการเรียกร้องค่าชดเชยจำนวนมาก
ความสูญเสียหรือความเสียหายของสินค้า/ทรัพย์สิน
และการหยุดชะงักของธุรกิจเนื่องจากอุบัติเหตุหรือเหตุการณ์อื่นๆ
ที่เกิดขึ้นจากความบกพร่องของเครื่องจักร ความผิดพลาดของมนุษย์ การเมืองในประเทศต่างๆ
การนัดหยุดงาน การปล้นสะดมทางทะเล สภาพอากาศที่รุนแรง รวมถึงกรณีและเหตุการณ์อื่นๆ
ซึ่งอาจส่งผลให้เกิดต้นทุนที่สูงขึ้นหรือการสูญเสียรายได้ อย่างไรก็ตาม
บริษัทได้มีการทำประกันภัยกับอุตสาหกรรมการประกันภัยระหว่างประเทศเพื่อคุ้มครองความเสี่ยงเหล่านี้เกือบทั้งหมด
อันเป็นมาตรฐานสำหรับเจ้าของ/ผู้ประกอบการเรือระหว่างประเทศ
ดังนั้นบริษัทซึ่งประกอบธุรกิจขนส่งสินค้าแห้งเทกองจึงมีความคุ้มครองที่เพียงพอสำหรับกรณีและเหตุการณ์ดังที่กล่าวมาข้างต้น
ถึงแม้ว่าเบี้ยประกันภัยจะแตกต่างกันไปตามความเสี่ยงต่างๆ ที่สามารถประเมินได้ของบริษัท

การดำเนินงานของบริษัทฯ อยู่ภายใต้กฎระเบียบที่กว้างและมีการเปลี่ยนแปลงเสมอ
การไม่ปฏิบัติตามกฎระเบียบเหล่านี้อาจส่งผลให้เรือถูกกักกัน
และนำไปสู่การสูญเสียรายได้หรือการเรียกร้องค่าชดเชยจากผู้เช่าเรือ
รวมทั้งค่าใช้จ่ายที่สำคัญในการปรับปรุงเรือหรือการเปลี่ยนแปลงขั้นตอนการดำเนินงาน
อย่างไรก็ตาม บริษัทฯ มีความระมัดระวังในเรื่องเหล่านี้
และมีการดำเนินงานตามมาตรฐานทางด้านเทคนิคและความปลอดภัยที่กำหนดระหว่างประเทศ

ในการดำเนินงานของเรือ จำเป็นต้องใช้บุคลากรที่มีทักษะความสามารถ เช่น ลูกเรือ
ในทำนองเดียวกัน บริษัทฯ จำเป็นต้องมีผู้จัดการซึ่งมีความสามารถในระดับองค์กร
ตลอดจนความรู้และประสบการณ์ทางวิชาการ
การสรรหาและรักษาบุคลากรดังกล่าวเป็นเรื่องที่สำคัญสำหรับการดำเนินธุรกิจของบริษัทซึ่งประกอบธุรกิจขนส่งสินค้าแห้งเทกอง
อย่างไรก็ดีด้วยการใช้นโยบายพนักงานที่เป็นธรรมและเหมาะสม บริษัทฯ
จึงประสบความสำเร็จในด้านการสรรหาและรักษาบุคลากรที่มีทักษะความสามารถและคุณสมบัติสูง

เนื่องจากบริษัทซึ่งประกอบธุรกิจขนส่งสินค้าแห้งเทกองได้เพิ่มระดับของการทำสัญญารับขนส่งสินค้าล่วงหน้า
ความเสี่ยงต่อการเปลี่ยนแปลงของราคาน้ำมันจึงสูงขึ้นด้วย เพื่อลดความเสี่ยงนี้บริษัทฯ
ได้เข้าทำสัญญาป้องกันความเสี่ยงสำหรับน้ำมันเชื้อเพลิงที่จำเป็นสำหรับสัญญารับขนส่งสินค้าล่วงหน้า

อุตสาหกรรมและตลาดการเดินเรือมีวัฎจักร
และต้องประสบกับความผันผวนในด้านความสามารถในการทำกำไร
มูลค่าของเรือและอัตราค่าระวางเรือ
อันเป็นผลมาจากการเปลี่ยนแปลงในอุปทานและอุปสงค์ของปริมาณการขนส่ง

จากความไม่แน่นอนและความผันผวนอย่างมากในตลาด
ที่ซึ่งอัตราค่าระวางเรืออาจปรับขึ้นหรือปรับลดอย่างรวดเร็ว บริษัทฯ
จึงมีความเห็นว่าเป็นการรอบคอบที่จะประกันรายได้ในอนาคต
ด้วยการใช้อัตราค่าระวางเรือที่สูงตามสมควรเมื่อเป็นไปได้
เพื่อรองรับการปรับลดอย่างรวดเร็วของอัตราค่าระวางเรือในตลาดให้เช่าระยะสั้น
เพื่อที่จะจำกัดความผันผวนนี้ กลุ่มบริษัทฯ
มีเป้าหมายที่จะให้บริการกองเรือที่หลากหลายและมีความสมดุล บริษัทฯ
แบ่งเรือจำนวนหนึ่งเพื่อให้เช่าเหมาลำแบบระยะยาวโดยมีสัญญารับขนส่งสินค้าล่วงหน้า
และให้บริการแบบไม่ประจำเส้นทางเป็นส่วน ประกอบ อุปสงค์ในธุรกิจของบริษัทฯ
เกิดขึ้นมาจากปริมาณสินค้าที่ต้องการให้เรือของบริษัทฯ ทำการขนส่ง ภาวะการเติบโต
และการค้าที่ตกต่ำอย่างรุนแรงอาจเป็นการลดอุปสงค์ของเรือ

เช่นเดียวกับธุรกิจอื่น บริษัทซึ่งประกอบธุรกิจขนส่งสินค้าแห้งเทกองมีความเสี่ยงทางด้านคู่สัญญา
โดยเฉพาะอย่างยิ่งในช่วงเวลาที่มีความฝืดเคืองทางด้านการเงิน อย่างไรก็ดีบริษัทฯ
ตระหนักถึงความเสี่ยงทางด้านคู่สัญญาที่เกี่ยวข้องกับการเช่าเรือระยะยาวอยู่เสมอ
และได้ใช้ขั้นตอนการประเมินที่เหมาะสมก่อนเข้าทำสัญญาเช่าเรือ
นอกจากนี้บริษัทซึ่งประกอบธุรกิจขนส่งสินค้าแห้งเทกองได้รักษามาตรฐานในเรื่องการชำระเงินอย่างเข้มงวด
โดยไม่คำนึงถึงระดับความน่าเชื่อถือทางการเงิน ด้วยเหตุนี้ในช่วงที่ตลาดซบเซาในรอบปีที่ผ่าน
บริษัทฯ จึงไม่มีความสูญเสียที่มีนัยสำคัญ อันเนื่องจากการผิดสัญญาของผู้เช่าเรือ

บริษัทฯ ไม่มีความเสี่ยงในด้านการกระจุกตัวของธุรกิจกับลูกค้ารายใดรายหนึ่ง
หรือการสูญเสียธุรกิจจากลูกค้ารายใดรายหนึ่ง จะไม่มีผลกระทบอย่างมีนัยสำคัญต่อธุรกิจของบริษัทฯ
และจะไม่ส่งผลให้เกิดการสูญเสียรายได้ในทันทีและอย่างมีนัยสำคัญ

สถานการณ์โลกที่อาจส่งผลกระทบต่อผลการดำเนินงานและฐานะการเงินของบริษัทฯ

ในอดีต ความขัดแย้งทางการเมืองได้ส่งผลให้เกิดการจู่โจมเรือเดินทะเล การวางทุ่นระเบิดใต้น้ำ
และการจู่โจมในรูปแบบอื่นๆ ที่เป็นการขัดขวางการเดินเรือระหว่างประเทศ
ทั้งนี้การจู่โจมโดยโจรสลัดได้ส่งผลกระทบต่อเรือสินค้าในน่านน้ำทวีปต่างๆ อาทิ
ในบริเวณทะเลตะวันออกกลางและทะเลจีนใต้
เหตุการณ์เหล่านี้ล้วนแล้วแต่จะส่งผลกระทบต่อผลการดำเนินงานและฐานะการเงินของบริษัทฯ

การจู่โจมโดยโจรสลัดที่มีอยู่อย่างต่อเนื่อง และประสบการณ์ที่เกิดขึ้นกับบริษัทฯ ในรอบสามปีที่ผ่านมา
ทำให้บริษัทฯ ได้จัดหามาตรการเพิ่มเติมที่สำคัญในเรื่องของการป้องกัน การเตรียมความพร้อม
การฝึกฝน กระบวนการ และการอบรมลูกเรือก่อนที่จะนำเรือเข้าไปในเขตของโจรสลัด นอกจากนี้
ยังรวมถึงมาตรการการติดตั้งแนวรั้วลวดหนามที่พันรอบตลอดลำตัวเรือ
การป้องกันห้องพักของลูกเรือและห้องบังคับการเรือ เครื่องมือป้องกันร่างกายและศีรษะแบบทหาร
และการใช้เส้นทางเชื่อมต่อทางทะเลที่มีการตรวจตราโดยเจ้าหน้าที่ นอกจากนี้บริษัทฯ
ได้ซื้อประกันเพิ่มเติมเพื่อคุ้มครองความเสี่ยงและค่าใช้จ่ายที่อาจเกิดขึ้นจากการที่เรือถูกโจรสลัดยึดหรือถูกจับเรียกค่าไถ่

กลุ่มธุรกิจพลังงาน

ความเสี่ยงที่เกี่ยวกับกลุ่มธุรกิจให้บริการนอกชายฝั่ง

เมอร์เมดเป็นผู้ให้บริการงานนอกชายฝั่งแก่อุตสาหกรรมน้ำมันและก๊าซ
และธุรกิจของเมอร์เมดอาจได้รับผลกระทบจากความผันผวนราคาของน้ำมันและก๊าซ
ซึ่งมีผลกระทบต่อกิจกรรมการสำรวจ การพัฒนา และการผลิตน้ำมันและก๊าซ

บริษัทต่างๆ ที่สำรวจน้ำมันและก๊าซอาจยกเลิกหรือลดกิจกรรมการสำรวจ
ทั้งนี้ขึ้นอยู่กับราคาตลาดของน้ำมันและก๊าซ ซึ่งจะทำให้อุปสงค์ของงานบริการนอกชายฝั่งต่างๆ
ของเมอร์เมดลดตามลงไปด้วย ปริมาณกิจกรรมการผลิตและขุดเจาะที่ลดลงเป็นระยะเวลานาน
อาจจะมีผลกระทบต่อการปฏิบัติงานและธุรกิจของบริษัทฯ

อุปสงค์ของธุรกิจงานบริการนอกชายฝั่งของกลุ่มบริษัทฯ มีการแข่งขันสูง มีความผันผวน
ในช่วงเวลาที่มีอุปสงค์สูงแต่อุปทานมีอยู่จำกัดจึงทำให้มีอัตราค่าเช่าเรือสูง
แต่ส่วนใหญ่มักจะตามด้วยช่วงเวลาที่มีอุปสงค์ต่ำ ทำให้อุปทานล้นตลาด
และมีผลทำให้อัตราค่าเช่าเรือต่ำ การที่มีเรือสั่งต่อใหม่ เรือที่มีการปรับปรุงสภาพ เรือขุดเจาะ
หรือเรือสนับสนุนงานวิศวกรรมใต้ทะเลนำกลับมาใช้ปฏิบัติงานอีก และเรือต่างๆ
เหล่านี้เข้ามาในตลาดทำให้เกิดอุปทานในตลาดมากขึ้น ซึ่งจะทำให้ยากต่อการขึ้นอัตราค่าเช่าเรือ
หรืออาจมีผลทำให้อัตราค่าเช่าเรือลดลงไป
ทรัพย์สินที่ให้บริการนอกชายฝั่งของเมอร์เมดอาจต้องถูกปล่อยทิ้งไว้โดยไม่ได้ใช้งาน
หรือไม่เช่นนั้นแล้ว เมอร์เมดต้องยอมทำสัญญาที่ได้รับค่าตอบแทนต่ำตามสภาพตลาดในอนาคต

นอกจากนี้ เนื่องด้วยสัญญาการให้บริการงานวิศวกรรมใต้ทะเลส่วนใหญ่มีลักษณะเป็นสัญญาระยะสั้น
การเปลี่ยนแปลงต่างๆ ของสภาวะตลาดสามารถส่งผลกระทบต่อธุรกิจอย่างรวดเร็ว
และเนื่องด้วยธุรกิจงานบริการนอกชายฝั่งของเมอร์เมดเป็นธุรกิจที่ทำสัญญาเป็นรายโครงการ
ดังนั้นกระแสเงินสดหมุนเวียนของกลุ่มธุรกิจงานบริการนอกชายฝั่งจึงไม่อาจคาดเดาได้และอาจไม่สม่ำเสมอ
และจากความผันผวนของอุปสงค์ อาจทำให้ผลประกอบการของเมอร์เมดผันผวนได้

กลยุทธ์ของเมอร์เมด คือ การให้สินทรัพย์ของบริษัทฯ
มีสัญญาระยะยาวซึ่งจะช่วยให้บริษัทมีรายได้ที่แน่นอนและไม่ได้รับผลกระทบจากสภาวะของตลาดในระยะสั้น
และยังเป็นเกราะป้องกันความเสี่ยงจากการผันผวนของตลาด

ธุรกิจงานบริการนอกชายฝั่งของกลุ่มบริษัทฯ มีความเสี่ยงจากการปฏิบัติงานหลายประการ

ธุรกิจงานบริการนอกชายฝั่งของเมอร์เมดมีความเสี่ยงหลายอย่าง
ที่เกี่ยวข้องกับอุตสาหกรรมน้ำมันและก๊าซ อาทิ อัคคีภัย ภัยธรรมชาติ สภาพอากาศแปรปรวน ระเบิด
การทะลักของน้ำมันออกจากบ่อ การเผชิญกับความดันผิดปกติ การระเบิดของปล่องภูเขาไฟ
ท่อน้ำมันแตกและน้ำมันรั่ว ความเสี่ยงต่างๆ เหล่านี้อาจมีผลตามมาอย่างร้ายแรง
รวมทั้งการสูญเสียของชีวิตหรือบาดเจ็บอย่างรุนแรง ความเสียหายต่อทรัพย์สิน
และอุปกรณ์ของเมอร์เมดหรือของบริษัทลูกค้า สร้างมลภาวะต่อสิ่งแวดล้อม
การฟ้องร้องเรียกค่าเสียหายต่อการบาดเจ็บของบุคคล ผลกระทบต่างๆ ทางการเมือง
และความเสียหายต่อชื่อเสียงของเมอร์เมด

ธุรกิจงานบริการนอกชายฝั่งของเมอร์เมด ยังมีความเสี่ยงจากความขัดข้องของอุปกรณ์
ซึ่งอาจต้องใช้เวลาในการซ่อมแซมนาน และอาจทำให้เมอร์เมดต้องสูญเสียรายได้ไป
ความผิดพลาดในระบบการทำงานหลักอาจทำให้เกิดการสูญเสียชีวิต หรือการบาดเจ็บที่ร้ายแรง
ความเสียหายหรือความสูญเสียต่อเรือและอุปกรณ์
และข้อพิพาททางการเมืองหรือทางกฏหมายที่ยืดเยื้อ ซึ่งมีผลเสียต่อชื่อเสียงของเมอร์เมด

เมอร์เมดลงทุนอย่างต่อเนื่องในกองเรือ โดยเน้นการบำรุงรักษาแบบครบวงจร
รวมถึงการเข้าซ่อมแซมตามกำหนดระยะเวลา เพื่อที่จะลดความเสี่ยงด้านความบกพร่องของอุปกรณ์
นอกจากนี้ เมอร์เมดยังคงเน้นย้ำด้านความปลอดภัยอยู่เสมอ
โดยมีระบบบริหารจัดการความปลอดภัยที่ครบถ้วนพร้อมใช้งาน
ซึ่งจะประกอบไปด้วยแนวทางความปลอดภัยที่ชัดเจน
รวมไปถึงการจัดฝึกอบรมด้านความปลอดภัยอย่างละเอียด
และจัดโครงการเพื่อสร้างความตระหนักถึงเรื่องความปลอดภัย
ยิ่งไปกว่านั้นลูกค้าได้มีการตรวจสอบกองเรืออยู่เป็นประจำ
และได้ให้ข้อมูลกับเมอร์เมดเพื่อบันทึกในโครงการตรวจซ่อมและบำรุงรักษากองเรือ

ลูกค้าที่มีศักยภาพในธุรกิจนี้มีจำนวนจำกัด โดยเฉพาะในธุรกิจขุดเจาะ
และจำนวนโครงการที่มีศักยภาพในธุรกิจบริการนอกชายฝั่งก็มีจำนวนจำกัดเช่นกัน
ดังนั้นเมอร์เมดต้องประสบภาวะการแข่งขันที่สูงทั้งเรื่องการทำสัญญาโครงการและด้านทรัพยากรต่างๆ
ในการแข่งขันประมูลสัญญาโครงการ ลูกค้าจะพิจารณาจากปัจจัยด้านราคาเป็นหลัก
นอกจากนี้ความพร้อมของเครื่องมือและอุปกรณ์ รวมถึงประสบการณ์การทำงาน
ก็เป็นปัจจัยที่ลูกค้าใช้พิจารณาในการเลือกทำสัญญาอีกด้วย ในปีหนึ่งๆ จำนวนสัญญา
และโครงการไม่กี่โครงการ มีสัดส่วนที่สำคัญต่อรายได้ของธุรกิจบริการนอกชายฝั่งของเมอร์เมด
ดังนั้นการสูญเสียลูกค้าของธุรกิจการขุดเจาะไปรายหนึ่งทำให้มีผลกระทบต่อธุรกิจขุดเจาะ
และอาจส่งผลถึงรายได้และผลกำไรของเมอร์เมดโดยรวม
ถ้าเมอร์เมดไม่สามารถหาลูกค้ารายใหม่มาทดแทนลูกค้าที่สูญเสียไปได้

เมอร์เมดต้องทำงานอย่างหนักเพื่อรักษาความสัมพันธ์และชื่อเสียงที่ดีของเมอร์เมดกับลูกค้ารายใหญ่ทุกราย
ทำให้เมอร์เมดไม่เคยมีปัญหาในการเข้าไปประมูลสัญญาฉบับใหม่ ๆ
จากลูกค้าที่เคยให้งานประมูลก่อนหน้านี้

กลุ่มธุรกิจโครงสร้างขั้นพื้นฐาน

ความเสี่ยงที่เกี่ยวข้องกับกลุ่มธุรกิจโลจิสติกส์ถ่านหิน

ความเสี่ยงจากการขนส่ง

UMS นำเข้าถ่านหินมาจากประเทศอินโดนีเซีย
โดยจะใช้เรือบรรทุกสินค้าแห้งเทกองหรือเรือลำเลียง ซึ่งมีความเสี่ยงที่เป็นไปได้อยู่สองประการคือ
ความพร้อมของเรือที่จะใช้ขนส่ง
และอัตราค่าระวางเรือที่อาจจะผันผวนในช่วงระยะเวลาที่มีการขนส่ง

UMS ตระหนักถึงสถานการณ์เหล่านี้ดี
และได้ดำเนินการแก้ไขด้วยการเข้าทำสัญญาระยะยาวแบบมีกำหนดเวลา (fixed long term
contracts) กับผู้ขนส่งสินค้า ควบคู่ไปกับการทำสัญญาขนส่งแบบทันทีตามราคาตลาด (spot
contracts) เพื่อสร้างความสมดุลด้านต้นทุนการขนส่ง
ในขณะเดียวกันธุรกิจการขนส่งสินค้าแห้งเทกองของบริษัทฯ
ก็ได้ให้การสนับสนุนในเรื่องการปรับปรุงข้อมูลและการวิเคราะห์ความเคลื่อนไหวของอัตราค่าระวางทุกสัปดาห์
ซึ่งทำให้ UMS สามารถทำการตัดสินใจได้อย่างถูกต้องและรวดเร็ว

ความเสี่ยงที่เกี่ยวกับการจัดหาถ่านหิน

  ปัจจัยหลักที่กระทบต่อการจัดหาและต้นทุนมีดังนี้

1)  ปริมาณของถ่านหินในตลาดตามข้อกำหนดเฉพาะ/คุณภาพที่ต้องการ

2)  ราคาของถ่านหินตามข้อกำหนดเฉพาะ/คุณภาพที่ต้องการ

3)  อัตราแลกเปลี่ยนเงินตรา

ความเสี่ยงที่เกี่ยวกับปริมาณถ่านหินในตลาด มีผลกระทบมาจากประสิทธิภาพการผลิตของเหมือง
และข้อกำหนดเกี่ยวกับความต้องการจากผู้นำเข้ารายใหญ่ นอกจากนี้ UMS
ยังมีความเสี่ยงที่เกี่ยวกับข้อกำหนดเฉพาะและคุณภาพซึ่งเกิดขึ้นในประเทศอินโดนีเซียอยู่เสมอ UMS
จะระบุความต้องการปริมาณนำเข้าเป็นรายปี ตลอดจนข้อกำหนดเฉพาะและคุณภาพที่ต้องการ
ถึงแม้ว่าปริมาณถ่านหินที่สั่งซื้อจะไม่มากเท่ากับจำนวนสั่งซื้อของผู้นำเข้ารายใหญ่ที่ได้กล่าวมาแล้ว
แต่ก็มีผู้จำหน่ายถ่านหินรายใหญ่ของอินโดนีเซียเข้าร่วมประมูลมากกว่าร้อยละ 50
ของจำนวนถ่านหินที่บริษัทฯ สั่งซื้อ ในขณะเดียวกัน
ข้อกำหนดเฉพาะและคุณภาพจะอยู่ภายใต้การจัดการอย่างเคร่งครัดโดยสัญญาจัดหาถ่านหินซึ่งรวมข้อกำหนดเกี่ยวกับเกณฑ์การปฏิเสธสินค้าและค่าปรับเนื่องจากสินค้าไม่ตรงตามที่ต้องการ

จากมุมมองด้านราคา ดัชนีราคาถ่านหินส่วนใหญ่จะอิงตามราคาตลาดโลก
ราคาของถ่านหินจะผันผวนตามอุปทานและอุปสงค์ทั่วโลก UMS
มีการติดตามดัชนีราคาถ่านหินอย่างใกล้ชิด
และด้วยการใช้สัญญาการจัดหาถ่านหินแบบมีกำหนดเวลาคงที่ระยะยาวควบคู่กับสัญญาการจัดหาถ่านหินแบบระยะสั้น
ทำให้ UMS สามารถบริหารต้นทุนสินค้าขายได้อย่างมีประสิทธิภาพ

ต้นทุนสินค้าขายของ UMS ประมาณร้อยละ 90 อยู่ในสกุลเงินดอลลาร์สหรัฐอเมริกา
ในขณะรายได้ทั้งหมดเป็นเงินบาท ดังนั้น UMS จึงอาจมีความเสี่ยงจากอัตราแลกเปลี่ยน
ในขณะที่เงินบาทไทยมีมูลค่าลดลง ต้นทุนวัตถุดิบนำเข้าของ UMS จะสูงขึ้น UMS
บริหารความเสี่ยงนี้ด้วยการใช้สัญญาซื้อขายเงินตราต่างประเทศล่วงหน้า (Forward Contract)
สำหรับต้นทุนการนำเข้าทั้งหมด จึงทำให้ UMS
จึงสามารถลดความเสี่ยงทางด้านอัตราแลกเปลี่ยนได้มาก

ความเสี่ยงจากคู่แข่งทางธุรกิจรายใหม่

คู่แข่งทางธุรกิจรายใหม่หลายรายยังคงเข้ามาในตลาดจำหน่ายถ่านหินในประเทศไทย
เนื่องจากธุรกิจการค้า ถ่านหินต้องการเงินลงทุนค่อนข้างน้อยในแง่ของอุปกรณ์และเครื่องจักร
การแข่งขันที่เพิ่มขึ้นได้ส่งผลให้เกิดการตัดราคาและทำให้อัตรากำไรขั้นต้นโดยรวมของผู้ค้าถ่านหินลดลง

UMS ยังคงใช้กลยุทธ์หลักในการสร้างความแตกต่างของผลิตภัณฑ์ของตนออกจากผลิตภัณฑ์ของคู่แข่ง
ตัวอย่าง เช่น UMS
ให้คำแนะนำแก่ลูกค้าเกี่ยวกับคุณภาพของถ่านหินที่เหมาะสมกับหม้อไอน้ำแต่ละประเภทตามประเภทของอุตสาหกรรม
รวมทั้งให้คำแนะนำแก่ลูกค้าสำหรับคำถามและปัญหาทางเทคนิค รวมถึงคำถามที่เกี่ยวกับบริการอื่นๆ

UMS
เป็นผู้ทำการคัดเลือกและปรับปรุงคุณภาพถ่านหินให้เหมาะสมกับหม้อไอน้ำแต่ละประเภทที่ใช้โดยโรงงานอุตสาหกรรมขนาดกลางและเล็ก
เพื่อให้มั่นใจว่าได้ประสิทธิภาพสูงสุดสำหรับลูกค้า

จากการที่ชุมชนมีความกังวลมากขึ้นเกี่ยวกับกระบวนการของถ่านหิน เมื่อเร็วๆ นี้
หน่วยงานในระดับท้องถิ่นและจังหวัดหลายแห่งได้ทำการบังคับใช้หรือเพิ่มเติมข้อกำหนดที่เกี่ยวกับการป้องกันอย่างเคร่งครัด
เพื่อที่จะปกป้องดูแลชุมชนและสิ่งแวดล้อม UMS
ได้ปรับปรุงโรงงานอย่างต่อเนื่องเพื่อให้เป็นไปตามและ/หรือเหนือกว่าข้อกำหนดดังกล่าว ทำให้
UMS ได้รับการรับรองมาตรฐาน ISO 14001

ความเสี่ยงด้านผลิตภัณฑ์ทดแทนและการขยายตลาด

โดยทั่วไป ทรัพยากรหลักที่ใช้ในการผลิตพลังงานเพื่อใช้ในอุตสาหกรรมของประเทศไทยได้แก่
น้ำมันเตา ก๊าซธรรมชาติ และถ่านหิน น้ำมันเตาเป็นเชื้อเพลิงที่บริษัทผู้ผลิตส่วนใหญ่เลือกใช้
เนื่องจากการจัดหาทำได้สะดวก การใช้งานไม่ยุ่งยากและง่ายต่อการบำรุงรักษา
ก๊าซธรรมชาติเป็นอีกทางเลือกหนึ่งของอุตสาหกรรมเนื่องจากมีราคาถูกกว่าน้ำมันเตา
ส่วนการใช้ถ่านหินในการผลิตพลังงานยังไม่เป็นที่แพร่หลาย

ถึงแม้ว่าถ่านหินสามารถนำไปผลิตพลังงานได้และมีต้นทุนต่ำ
แต่ผู้ผลิตหลายรายก็กำลังมองหาแหล่งพลังงานทดแทนอื่นๆ เช่น แกลบ เศษไม้
และพลังงานชีวภาพอื่นๆ

ความเสี่ยงที่เกี่ยวกับผลกระทบต่อชุมชนและสิ่งแวดล้อม

ถ่านหินมีหลายประเภท ได้แก่ แอนทราไซต์ บิทูมินัส ซับบิทูมินัสและลิกไนต์ ปัจจุบัน UMS
นำเข้าถ่านหิน บิทูมินัสและซับบิทูมินัส ซึ่งมีกำมะถันในระดับต่ำ (ปริมาณกำมะถันอยู่ในช่วงร้อยละ
0.1-1.5 ในขณะที่น้ำมันเตามีกำมะถันอยู่ในช่วงร้อยละ0.1-3.0)
ทำให้มีผลกระทบกับสิ่งแวดล้อมน้อยกว่า

เพื่อที่จะลดทัศนคติในเชิงลบเกี่ยวกับเรื่องดังกล่าวและผลกระทบทางด้านสิ่งแวดล้อมต่อชุมชน UMS
จึงได้ติดตามกระบวนการผลิตอย่างใกล้ชิดและให้เป็นไปตามกฎข้อบังคับของรัฐบาล
โดยเฉพาะอย่างยิ่ง UMS ได้ลดการแพร่ กระจายของฝุ่นละอองด้วยการใช้ระบบการจัดเก็บแบบปิด
การจัดให้มีผ้าใบคลุมรอบกองถ่านหิน การฉีดน้ำดักฝุ่นไม่ให้ฟุ้งกระจาย การสร้างรั้วสูงรอบคลังสินค้า
และการปลูกต้นไม้โดยรอบบริเวณที่ดินเพื่อดักฝุ่นละออง รถที่บรรทุกถ่านหินจะมีผ้าใบปิดคลุมมิดชิด
และจะมีการล้างล้อรถบรรทุกก่อนที่จะออกจากโรงงานเพื่อไม่ให้เศษถ่านหินตกลงบนถนน

ความเสี่ยงที่เกี่ยวข้องกับกลุ่มธุรกิจปุ๋ยและคลังสินค้าในเวียดนาม

ความเสี่ยงที่เกี่ยวกับราคาวัตถุดิบของปุ๋ย

ราคาวัตถุดิบของปุ๋ยมีความผันผวนทั้งในประเทศและทั่วโลก
ถึงแม้ว่าความผันผวนเหล่านี้อาจจะไม่สามารถถูกกำจัดไปได้ทั้งหมด
แต่สามารถบรรเทาและลดลงได้ด้วยการใช้แนวทางการควบคุม 2 วิธี คือ

1)  การรักษาสินค้าคงคลังให้อยู่ในระดับต่ำ เพื่อจำกัดความเสี่ยงในภาวะตลาดตกต่ำ และ

2)  การใช้นโยบายกำหนดราคาและส่วนลดที่แน่นอน
    ควบคู่กับการบริหารจัดการลูกค้าด้วยมาตรฐานของคุณภาพที่เหนือกว่าและการขายแบบเงินสด

ความเสี่ยงในการจัดหาวัตถุดิบของปุ๋ย

บาคองโคจัดซื้อวัตถุดิบทั้งจากในประเทศและต่างประเทศในสัดส่วนที่เท่ากันคือ
ซื้อจากในประเทศร้อยละ 50 และต่างประเทศร้อยละ 50

ด้วยนโยบายเชิงกลยุทธ์ของบาคองโคในการดำรงสินค้าคงคลังที่ระดับต่ำ
และการจัดซื้อวัตถุดิบแบบตรงต่อเวลา (just-in-time)
ส่งผลให้บาคองโคมีความเสี่ยงต่อโอกาสที่จะขาดแคลนวัตถุดิบมากขึ้นในเวลาที่วัตถุดิบในตลาดมีปริมาณน้อย

บาคองโคมีการสร้างความสัมพันธ์อันดีกับผู้จัดหาสินค้าและวัตถุดิบทั้งขนาดกลางและขนาดใหญ่ในต่างประเทศมาเป็นเวลานาน
ซึ่งผู้จัดหาสินค้าเหล่านี้ต่างให้การช่วยเหลือและสนับสนุนบาคองโคอย่างต่อเนื่อง
ด้วยมาตรฐานการยึดมั่นด้านคุณภาพ การปฏิบัติตามข้อผูกพันทางสัญญา และการชำระเงินที่ตรงเวลา

การแข่งขันของธุรกิจปุ๋ยภายในประเทศ

ประเทศเวียดนามเป็นตลาดที่มีการแข่งขันสูงสำหรับปุ๋ยและเคมีเกษตรกรรม (agrochemical)
ปัจจุบันการผลิตของปุ๋ย NPK ในเวียดนาม (ทั้งแบบผสมและอัดเม็ด)
อยู่ในระดับเกินขีดความสามารถของการผลิต
ซึ่งขณะนี้กำลังมีการวางแผนการดำเนินงานอีกหลายโครงการเพื่อรองรับในปีต่อๆ ไป

บาคองโคเลือกกลยุทธ์การสร้างความแตกต่างและมุ่งเน้นที่ผลิตภัณฑ์พิเศษเฉพาะทาง
เพื่อจำกัดความเสี่ยงในการแข่งขัน บาคองโคมีสูตรปุ๋ยมากกว่า 50 สูตร
ตั้งแต่สูตรที่ใช้ในตลาดทั่วไปจนถึงสูตรพิเศษเฉพาะ ซึ่งทำให้มั่นใจได้ว่า
บาคองโคยังคงเป็นผู้นำในการแข่งขัน ซึ่งโดยทั่วๆ ไปแล้วจะมีผลิตภัณฑ์เพียง 10-15
ประเภทเท่านั้น

บาคองโคมีกระบวนการผลิตหลายระบบ
และยังเพิ่มมูลค่าให้กับผลิตภัณฑ์ด้วยกระบวนการผลิตพิเศษเฉพาะทาง เช่น การอัดแน่น
(Compaction) USP และการเคลือบปุ๋ยด้วยสารชีวภาพ
ด้วยแนวทางนี้บาคองโคสามารถรักษาคุณภาพและชื่อเสียงของผลิตภัณฑ์
รวมถึงภาพลักษณ์ของบริษัทฯในตลาด

การส่งมอบปุ๋ยที่ตรงเวลา

ด้วยนโยบายการผลิตแบบตรงต่อเวลา (just-in-time) ของบาคองโค
สินค้าสำเร็จรูปคงคลังจึงมีปริมาณต่ำ
ซึ่งอาจทำให้ความเสี่ยงที่จะส่งมอบสินค้าให้แก่ลูกค้าล่าช้ามีมากขึ้น

บาคองโคจัดการความเสี่ยงนี้โดยการบริหารจัดการห่วงโซ่อุปทาน (Supply chain)
อย่างมีประสิทธิภาพ โรงงานจะทราบถึงคำสั่งซื้อที่เข้ามาล่วงหน้าหลายสัปดาห์
บาคองโคมีแผนการบำรุงรักษาอุปกรณ์และเครื่องจักรเพื่อป้องกันความชำรุดบกพร่อง
และเพื่อรักษากำลังการผลิตไว้อย่างสม่ำเสมอ
หลังจากนั้นผลิตภัณฑ์จะผ่านกระบวนการบรรจุลงถุงแบบอัตโนมัติ และถูกจัดส่งให้กับลูกค้าโดยเร็ว

ความเสี่ยงด้านอัตราแลกเปลี่ยน

บาคองโคจัดซื้อวัตถุดิบร้อยละ 50 ด้วยสกุลเงินดอลลาร์สหรัฐอเมริกา
และขายสินค้าสำเร็จรูปภายในประเทศเป็นสกุลเงินดองเวียดนาม
จากการที่รัฐบาลเวียดนามได้ประกาศลดค่าเงินดองเวียดนามอย่างต่อเนื่อง ทำให้บริษัทฯ
มีความเสี่ยงด้านอัตราแลกเปลี่ยน
ความเสี่ยงทางด้านอัตราแลกเปลี่ยนนี้อาจจัดการได้ด้วยการดำรงสินค้าคงคลังให้อยู่ในระดับต่ำ
(ตามนโยบายเชิงกลยุทธ์ของบริษัทฯ) และการใช้นโยบายการซื้อขาย/ชำระเงินด้วยเงินสด
เพื่อให้มีหนี้ลูกค้าเป็นศูนย์ แนวทางนี้ช่วยให้บาคองโคสามารถชำระเงินให้แก่ผู้จัดหาสินค้าได้ทันที
และลดความเสี่ยงด้านอัตราแลกเปลี่ยนของสกุลเงินดอลลาร์สหรัฐอเมริกา

นอกจากนี้บาคองโคยังมีการส่งออกสินค้าบางประเภท
ซึ่งก่อให้เกิดรายได้ที่เป็นสกุลเงินดอลลาร์สหรัฐอเมริกา
เพื่อนำไปใช้ในการชำระเงินให้แก่ผู้จัดหาวัตถุดิบ
เป็นการช่วยลดความเสี่ยงของอัตราแลกเปลี่ยนสกุลเงินอีกทางหนึ่ง

ความเสี่ยงที่เกี่ยวข้องกับการปฏิบัติตามกฎข้อบังคับ

รัฐบาลเวียดนามได้กำหนดมาตรฐานสำหรับสูตรปุ๋ยเพื่อคุ้มครองผู้บริโภค
และมีการบังคับใช้บทลงโทษต่างๆ
ถ้ามีการตรวจพบว่าผลิตภัณฑ์ไม่ได้ผลิตตามมาตรฐานและข้อกำหนดเฉพาะที่ได้กำหนดไว้
บาคองโคมีการนำเข้าและจัดซื้อวัตถุดิบจากผู้จัดหาสินค้าต่างประเทศและในประเทศที่เชื่อถือได้
อีกทั้งมีชื่อเสียงในฐานะเป็นผู้ผลิตปุ๋ยที่มีคุณภาพสูง
นอกจากนี้ด้วยแนวทางในการคิดค้นและสร้างสรรค์สูตรการผลิต
ผลิตภัณฑ์ของบาคองโคจึงเป็นไปตามหรือเหนือกว่ามาตรฐานต่างๆ ที่รัฐบาลกำหนดไว้เสมอ

ความเสี่ยงด้านการปฏิบัติตามกฎระเบียบ

ความเสี่ยงจากการเปลี่ยนแปลงของกฎระเบียบในประเทศที่บริษัทฯ มีการลงทุน

บริษัทฯ ใช้มาตรการที่เป็นไปได้ทั้งปวงเพื่อป้องกันสถานภาพทางกฎหมายของบริษัทฯ
และป้องกันมิให้ความเสี่ยงทางด้านกฎหมายเกิดขึ้น

โดยหัวใจสำคัญของนโยบายนี้คือจริยธรรมในการดำเนินธุรกิจของบริษัทฯ (code of conduct)
ซึ่งเป็นการกำหนดแนวทางการประพฤติปฏิบัติอย่างมีจรรยาบรรณ
และเสริมด้วยแผนการอบรมและทดสอบ รวมทั้งมีการจัดตั้งสายด่วน (Whistle Blow Line)
เพื่อรายงานการละเมิดที่เกี่ยวข้องกับการปฏิบัติตามกฎระเบียบ

นอกจากนี้ บริษัทฯ
ได้ทำการจำกัดความเสี่ยงที่เกี่ยวกับความรับผิดและความเสียหายด้วยการทำประกันภัย
โดยจะมีการทบทวนและปรับปรุงประเภทและขอบเขตของการประกันภัยนี้เป็นระยะเพื่อให้เป็นไปตามความต้องการ
ณ เวลาปัจจุบัน

ความเสี่ยงด้านสิ่งแวดล้อม อาชีวอนามัยและความปลอดภัย

การที่บริษัทฯ ยึดถือมาตรฐานทางเทคนิคและหลักปฏิบัติขั้นสูงทางด้านความปลอดภัย
จึงสามารถช่วยลดความเสียหายที่อาจเกิดขึ้นได้
และทำให้มั่นใจถึงการดำเนินงานอย่างต่อเนื่องของเครื่องจักรและอุปกรณ์ บริษัทฯ
ทำการปรับปรุงมาตรการป้องกันเหล่านี้เป็นระยะ
และมีการตรวจสอบรวมถึงให้คำปรึกษาด้านความปลอดภัย
ด้านสุขอนามัยและสิ่งแวดล้อมอย่างเป็นระบบ ณ ที่ทำการทุกแห่ง ซึ่งทำให้บริษัทฯ
สามารถลดความเสี่ยงที่อาจเกิดกับบุคคลและสิ่งแวดล้อมลงได้

ความเสี่ยงจากผลกระทบทางด้านสังคมและชุมชน

เพื่อจัดการความเสี่ยงเหล่านี้ บริษัทฯ มีการตรวจสอบ
ติดตามและวิเคราะห์ผลกระทบที่เกิดจากการเปลี่ยนแปลงในกฎหมายและกฎระเบียบทางด้านสิ่งแวดล้อม
และความปลอดภัยที่มีต่อการดำเนินงานของบริษัทฯ อย่างสม่ำเสมอ บริษัทฯ
ประสานงานอย่างใกล้ชิดกับหน่วยงานของรัฐ
และใช้ข้อมูลที่มีอยู่เพื่อการพัฒนาแผนงานและมาตรการตอบสนอง
รวมทั้งจัดให้มีกิจกรรมชุมชนสัมพันธ์อย่างต่อเนื่องในพื้นที่การดำเนินงานต่างๆ
โดยมุ่งเน้นในการมีส่วนร่วมของชุมชนอย่างสม่ำเสมอ

ความเสี่ยงด้านการเงิน

ความเสี่ยงทางด้านการเงินหลักๆ ได้แก่ ความเสี่ยงจากอัตราแลกเปลี่ยน
ความเสี่ยงจากอัตราดอกเบี้ย และความเสี่ยงจากคู่สัญญา บริษัทฯ ใช้เครื่องมือทางการเงิน เช่น
สัญญาแลกเปลี่ยนสกุลเงินและอัตราดอกเบี้ย สัญญาซื้อขายเงินตราต่างประเทศล่วงหน้า
และสัญญาแลกเปลี่ยนราคาน้ำมันหรืออัตราค่าระวางเรือ เพื่อจัดการกับความเสี่ยงทางการเงินต่างๆ
วัตถุประสงค์ของการใช้เครื่องมือทางการเงินเหล่านี้คือ
เพื่อที่จะลดความไม่แน่นอนของกระแสเงินสดในอนาคต บริษัทฯ
มีนโยบายที่จะไม่เข้าทำธุรกรรมตราสารอนุพันธ์ทางการเงินต่างๆ
เหล่านี้เพื่อจุดประสงค์ในการเก็งกำไร

ความเสี่ยงจากอัตราแลกเปลี่ยน

ธุรกิจขนส่งสินค้าทางเรือ ธุรกิจบริการนอกชายฝั่ง ธุรกิจโลจิสติกส์และคลังสินค้า
และธุรกิจปุ๋ยใช้เงินสกุลดอลลาร์สหรัฐอเมริกาเป็นสกุลเงินหลักสำหรับธุรกรรมการค้า
และการเข้าซื้อสินทรัพย์ รวมทั้งการขอเงินกู้ด้วย วัตถุประสงค์หลักของบริษัทฯ
เพื่อใช้เป็นเงินทุนในการดำเนินงานและการลงทุนที่ต้องใช้สกุลเงินดอลลาร์สหรัฐอเมริกา
กลุ่มบริษัทฯ
มีวัตถุประสงค์หลักคือการเพิ่มรายได้และลดค่าใช้จ่ายการดำเนินงานในสกุลเงินดอลลาร์สหรัฐอเมริกาให้ได้มากที่สุด
เพื่อให้มั่นใจถึงสมดุลระหว่างรายได้และรายจ่ายที่เป็นเงินตราต่างประเทศเมื่อทำธุรกรรมทางการค้า
การซื้อทรัพย์สิน และการหาเงินกู้
ความเสี่ยงจากอัตราแลกเปลี่ยนที่เหลือจะได้รับการจัดการโดยตราสารการเงิน เช่น
สัญญาซื้อขายล่วงหน้า และการจัดการเงินฝากในสกุลเงินตราต่างประเทศ

กลุ่มบริษัทฯ ได้เข้าทำสัญญาอนุพันธ์ เช่น
การแลกเปลี่ยนสกุลเงินและอัตราดอกเบี้ยเพื่อกำหนดต้นทุนทางการเงินของบริษัทฯ
สัญญาแลกเปลี่ยนสกุลเงินและสัญญาแลกเปลี่ยนอัตราดอกเบี้ยช่วยป้องกันบริษัทฯ
จากการเปลี่ยนแปลงของอัตราแลกเปลี่ยนและอัตราดอกเบี้ย (รายละเอียดปรากฏในหมายเหตุ 31
ของหมายเหตุประกอบงบการเงิน)

ความเสี่ยงจากอัตราดอกเบี้ย

บริษัทฯ
ได้พยายามที่จะจัดการกับความเสี่ยงซึ่งเกิดจากความผันผวนของอัตราดอกเบี้ยและลดต้นทุนดอกเบี้ย
โดยความผันผวนของอัตราดอกเบี้ย
สามารถลดลงได้ด้วยการสร้างความสมดุลระหว่างการใช้อัตราดอกเบี้ยแบบคงที่
และแบบลอยตัวสำหรับเงินกู้ยืม และการใช้ตราสารอนุพันธ์ เช่น
การแลกเปลี่ยนอัตราดอกเบี้ยสำหรับเงินกู้ยืมระยะยาว นอกจากนี้บริษัทฯ
ยังบริหารจัดการระยะเวลาโดยเฉลี่ยของเงินกู้ยืมให้สัมพันธ์กับกระแสเงินสดจากการดำเนินงาน

ความเสี่ยงจากคู่สัญญา

รายได้จากค่าระวางเรือขนส่งสินค้าแห้งเทกองส่วนใหญ่นั้นลูกค้าจะจ่ายเงินล่วงหน้า
หรือจ่ายก่อนที่ลูกค้าจะได้รับสินค้า
รายได้ส่วนใหญ่ของธุรกิจงานบริการนอกชายฝั่งมาจากบริษัทผลิตน้ำมันและก๊าซธรรมชาติชั้นนำ
ทั้งในประเทศและต่างประเทศ สำหรับการขายถ่านหิน
ลูกค้ารายใหญ่เป็นบริษัทมหาชนที่มีความมั่นคงในประเทศไทย
ส่วนการขายถ่านหินให้กับลูกค้ารัฐวิสาหกิจขนาดกลางและขนาดเล็กนั้นมีไม่มากนัก และบริษัทฯ
ขายปุ๋ยทั้งหมดในรูปแบบเงินสด บริษัทฯ
จึงเห็นว่าความเสี่ยงจากคู่สัญญาของธุรกิจแต่ละประเภทนั้นไม่เป็นสาระสำคัญ
ประกอบกับต้นทุนในการป้องกันความเสี่ยงจากคู่สัญญานั้นมีมูลค่าสูงมากเกินกว่าผลประโยชน์ที่อาจจะได้รับ
ดังนั้น บริษัทฯ จึงไม่เข้าทำสัญญาอนุพันธ์ใดๆ สำหรับความเสี่ยงนี้